b'\n_START_ARTICLE_\nBritannia (most)\n_START_SECTION_\nNa\xc4\x8drtovanje\n_START_PARAGRAPH_\nMost Menai, odprt leta 1826, 1,6 km vzhodno od kraja, kjer so pozneje zgradili most Britannia, je bil prva cestna povezava med Angleseyjem in celino. Vse ve\xc4\x8dja priljubljenost \xc5\xbeelezni\xc5\xa1kega prevoza je narekovala zahtevo po drugem mostu za neposredno \xc5\xbeelezni\xc5\xa1ko povezavo med Londonom in pristani\xc5\xa1\xc4\x8dem Holyhead, za progo Chester\xe2\x80\x93Holyhead._NEWLINE_Predlagane so bile tudi druge \xc5\xbeelezni\xc5\xa1ke povezave, tudi ena leta 1838, ki bi pre\xc4\x8dkala obstoje\xc4\x8d Telfordov most Menai. \xc5\xbdelezni\xc5\xa1ki pionir George Stephenson, ki so ga vpra\xc5\xa1ali za mnenje, je izrazil zaskrbljenost zaradi ponovne uporabe enega samega prometnega pasu na vise\xc4\x8dem mostu, saj mostovi te vrste niso primerni za lokomotive. Leta 1840 je Zakladni\xc4\x8dni odbor odlo\xc4\x8dil v korist Stephensonovega predloga in kon\xc4\x8dno leta 1845 pristal na gradnjo proge, ki bi vklju\xc4\x8devala most Britannia. Za glavnega in\xc5\xbeenirja je imenoval Stephensonovega sina Roberta._NEWLINE_Po zahtevah odbora je morala zasnova pustiti plovno pot skozi o\xc5\xbeino in biti dovolj toga za te\xc5\xbeko obremenitev vlakov. Tako je Stephenson zgradil most z dvema glavnima razponoma po 140 m iz pravokotne cevi iz kovanega \xc5\xbeeleza, od katerih je vsak tehtal 1500 dolgih ton. Cev je bila polo\xc5\xbeena na zidane podporne stebre, sredinski je bil zgrajen na skali Britannia. Dva dodatna razpona po 70 m sta zaklju\xc4\x8dila most kot 461 m dolg neprekinjen nosilec. Vlaki so vozili v notranjosti cevi. Do takrat je bil najdalj\xc5\xa1i razpon iz kovanega \xc5\xbeeleza dolg 9,6 m._NEWLINE_ _NEWLINE_Stephenson je kot svetovalca pridobil dva ugledna in\xc5\xbeenirja: William Fairbairn je bil star prijatelj njegovega o\xc4\x8deta, Eaton Hodgkinson vodilni teoretik o trdnosti. Hodgkinson je menil, da bi bilo neprakti\xc4\x8dno napraviti same cevi dovolj trdne in je svetoval dodatno podporo z verigami. Fairbairn pa je menil, da so verige nepotrebne:_NEWLINE_\xc4\x8ce so deli pravilnih razmerij in plo\xc5\xa1\xc4\x8de pravilno zakovi\xc4\x8dene, lahko pozabimo na verige in ga imamo za spomenik podjetnosti in energije \xc4\x8dasa, v katerem je bil zgrajen._NEWLINE_Hodgkinson je dal soglasje na Fairbairnovo mnenje, vendar je Stephenson precej \xc5\xbeiv\xc4\x8den podprl Fairbairnovo analizo. V Fairbairnovi ladjedelnici Millwall je bil izdelan in testiran model z razponom 23 m in se je uporabljal kot osnova za kon\xc4\x8dno oblikovanje. \xc4\x8ceprav je Stephenson navijal za cevi in elipti\xc4\x8dne odseke, je bila sprejeta pravokotna Fairbairnova oblika. Fairbairn je bil odgovoren za celi\xc4\x8dno gradnjo zgornjega dela cevi in trdnost med stranicami.\n_START_SECTION_\nLevi\n_START_PARAGRAPH_\nMost je okra\xc5\xa1en s \xc5\xa1tirimi velikimi levi, dvema na vsaki strani. Izklesani so iz apnenca in so delo Johna Thomasa. Ovekove\xc4\x8deni so v  vali\xc5\xbeanskih rimah, ki jih je spesnil pesnik John Evans (1826\xe2\x80\x931888), ki se je rodil v bli\xc5\xbenjem Porthaethwyju:_NEWLINE_Pedwar llew tew_NEWLINE_Heb ddim blew_NEWLINE_Dau \'ochr yma_NEWLINE_A dau \'ochr drew._NEWLINE_\xc5\xa0tirje debeli levi_NEWLINE_brez dlake,_NEWLINE_dva na tej strani_NEWLINE_in dva na drugi._NEWLINE_S ceste A 55, ki pre\xc4\x8di sodobni most na istem mestu, se levi ne vidijo. Mogo\xc4\x8de jih je videti z vlakov na progi North Wales Coast. Vsake toliko \xc4\x8dasa se pojavi predlog, da bi jih dvignili na raven ceste.\n_START_SECTION_\nKonstrukcija in uporaba\n_START_PARAGRAPH_\nGradnja se je za\xc4\x8dela leta 1846, most je bil za \xc5\xbeelezni\xc5\xa1ki promet odprt 5. marca 1850. Za tisti \xc4\x8das je bil "po obsegu in nasploh posebnost", ki je po dol\xc5\xbeini dale\xc4\x8d preka\xc5\xa1ala sodobne nosilce lito\xc5\xbeeleznih mostov. Izviren je bil \xc5\xa1e en vidik njegovega na\xc4\x8dina gradnje: odseki \xc5\xa1katel so bili sestavljeni na obali, nato pa preneseni na mesto in postopoma dvignjeni na pravo mesto s pomo\xc4\x8djo mo\xc4\x8dnih dvigal._NEWLINE_Na vzhodni strani mostu pri vhodu v predor je bila prvotno \xc5\xbeelezni\xc5\xa1ka postaja, ki jo je zgradila \xc5\xbeelezni\xc5\xa1ka dru\xc5\xbeba Chester in Holyhead in se je uporabljala za lokalni \xc5\xbeelezni\xc5\xa1ki promet v obe smeri. To postajo so po 8,5 leta delovanja zaprli zaradi premajhnega \xc5\xa1tevila potnikov, od nje pa so ohranjeni le \xc5\xa1e ostanki zgradbe. Kmalu zatem je bila zgrajena nova postaja z imenom Menai Bridge._NEWLINE_Tehnike gradnje, uporabljene pri mostu Britannia, so vplivale na in\xc5\xbeenirja Isambarda K. Brunela pri gradnji mostu Royal Albert \xc4\x8dez reko Tamar pri Saltashu v Cornwallu.\n_START_SECTION_\nPo\xc5\xbear in prenova\n_START_PARAGRAPH_\n23. maja 1970 zve\xc4\x8der je bil most mo\xc4\x8dno po\xc5\xa1kodovan, ko so se fantje igrali v notranjosti mostu in jim je padla gore\xc4\x8da bakla ter vnela katran, s katerim je bila oblo\xc5\xbeena lesena streha cevi. Gasilske enote iz Caernarfonshira in Angleseyja zaradi vi\xc5\xa1ine in konstrukcije mostu ter pomanjkanja vode kljub prizadevanju niso mogle nadzorovati ognja. Raz\xc5\xa1iril se je od celinskega konca \xc4\x8dez celoten razpon mostu. Ko je ogenj sam dogorel, je most \xc5\xa1e vedno stal, vendar je bila strukturna celovitost \xc5\xbeelezne cevi zaradi visoke vro\xc4\x8dine kriti\xc4\x8dno ogro\xc5\xbeena. Posledi\xc4\x8dno je bil most v celoti obnovljen (delo Husband & Co)._NEWLINE_Nova zasnova je bila obokan most. Na pristopnem delu razponov so bili zgrajeni betonski nosilci in jekleni lo\xc4\x8dni nosilci na dalj\xc5\xa1ih razponih na obeh straneh osrednjega stolpa Britannia. Most je bil ponovno odprt za \xc5\xbeelezni\xc5\xa1ki promet (\xc4\x8deprav le enotiren in z zmanj\xc5\xa1ano hitrostjo) 30. januarja 1972. V naslednjih mesecih so bile odstranjene \xc5\xa1katlaste cevi, kamniti stolpi pa obnovljeni. Prvotni krov pod \xc5\xbeelezni\xc5\xa1ko progo je bil kozmeti\xc4\x8dno obnovljen._NEWLINE_Leta 1980, skoraj 10 let po po\xc5\xbearu, je bila na zgornjem nivoju odprta cesta, del ceste A55.\n_START_SECTION_\nPodobni mostovi\n_START_PARAGRAPH_\nZgrajenih je bilo zelo malo cevastih \xc5\xbeeleznih mostov, ker so bili kmalu razviti bolj gospodarni modeli mostov. Najpomembnej\xc5\xa1i od Stephensonovih cevnih mostov je \xc5\xbeelezni\xc5\xa1ki most Conwy med Llandudno Junction in Conwy ter most Victoria \xc4\x8dez reko svetega Lovrenca v Montr\xc3\xa9alu._NEWLINE_\xc5\xbdelezni\xc5\xa1ki most Conwy se \xc5\xa1e vedno uporablja in je edini \xc5\xa1e ohranjen cevni most, vendar pa so bili dodani vmesni stebri za okrepitev. Most je mogo\xc4\x8de videti od blizu s sosednjega vise\xc4\x8dega mostu Conwy, ki ga je zgradil Thomas Telford leta 1826._NEWLINE_Most Victoria je bil prvi most, ki je pre\xc4\x8dkal reko svetega Lovrenca in je bil ob kon\xc4\x8danju leta 1859 najdalj\xc5\xa1i most na svetu. Leta 1898 je bil obnovljen kot pali\xc4\x8dni most.'